送張拾遺赴施州司戶
作者：貫休
朝代：唐

paragraphs: 道之大道古太古，二字爲名爭莽鹵。
社稷安危在直言，須歷堯堦撾諫鼓。
恭聞吾皇至聖深無比，推席却几聽至理。
一言偶未合堯聰，賈生須看湘江水。
君不見頃者百官排闥赴延英，陽城不死存令名。
又不見仲尼遙奇司馬子，珮玉垂紳合如此。
公乎公乎施之掾，江上春風喜相見。
畏天之命復行行，芙蓉爲衣勝絁絹。
好音入耳應非久，三峽聞猨莫迴首。
且啜千年羹，醉巴酒。